На основу члана 4. став 7, члана 6. став 5. и члана 7. став 3. Закона о електронском фактурисању („Службени гласник РС”, број 44/21),

Министар финансија доноси

**ПРАВИЛНИК**

**о елементима електронске фактуре, форми и начину доставе пратеће и друге документације кроз систем електронских фактура, начину и поступку електронског евидентирања обрачуна пореза на додату вредност у систему електронских фактура и начину примене стандарда електронског фактурисања**

"Службени гласник РС", бр. 69 од 9. јула 2021, 132 од 30. децембра 2021, 46 од 8. априла 2022.

Члан 1.

Овим правилником прописују се минималан садржај електронске фактуре неопходан за њено процесуирање кроз систем електронских фактура из члана 5. Закона о електронском фактурисању **(„Службени гласник РС”, бр. 44/21 и 129/21 – у даљем тексту: Закон)\***, случајеви у којима поједини елементи електронске фактуре могу бити изостављени, случајеви у којима је предвиђена обавеза исказивања додатних елемената, на основу других прописа којима се уређује издавање одређених врста фактура, форма и начин доставе пратеће и друге документације кроз систем електронских фактура, начин и поступак електронског евидентирања обрачуна пореза на додату вредност у систему електронских фактура и начин примене стандарда електронског фактурисања.

\*Службени гласник РС, број 132/2021

Члан 2.

Унос података које садржи електронска фактура врши се у складу са интерним техничким упутством, које се објављује на интернет страници Министарства финансија и које садржи техничка објашњења за рад у систему (у даљем тексту: интерно техничко упутство).

**Члан 2а\***

**Систем електронских фактура процесуира електронску фактуру, која је:\***

**1) коначна фактура,\***

**2) авансна фактура,\***

**3) документ о повећању накнаде или\***

**4) документ о смањењу накнаде.\***

**Коначном фактуром, у смислу става 1. тачка 1) овог члана, сматра се фактура која се издаје по основу извршеног промета добара и услуга.\***

**Авансном фактуром, у смислу става 1. тачка 2) овог члана, сматра се фактура која се издаје по основу примљеног аванса за будући промет добара и услуга.\***

\*Службени гласник РС, број 46/2022

Члан 3.

Електронска фактура обавезно садржи:

1) назив, адресу и порески идентификациони број издаваоца уколико је издавалац правно лице, односно обвезник пореза на приходе од самосталне делатности у смислу закона којим се уређује порез на доходак грађана, у складу са ажурним подацима из одговарајућег регистра;

2) јединствени број корисника јавних средстава (у даљем тексту: ЈБКЈС) издаваоца, уколико је издавалац корисник јавних средстава који се налази на списку корисника јавних средстава из члана 8. став 1. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 – др. закон, 103/15, 99/16, 113/17, 95/18, 31/19, 72/19 и 149/20);

3) пословни рачун издаваоца;

4) назив, адресу и порески идентификациони број примаоца уколико је прималац правно лице, односно обвезник пореза на приходе од самосталне делатности у смислу закона којим се уређује порез на доходак грађана, у складу са ажурним подацима из одговарајућег регистра;

5) ЈБКЈС примаоца, уколико је прималац корисник јавних средстава који се налази на списку корисника јавних средстава из члана 8. став 1. Закона о буџетском систему;

6) редни број и датум електронске фактуре;

7) датум авансне уплате, уколико се ради о фактури за авансно плаћање, односно датум промета добара, односно пружања услуга, уколико се не ради о фактури за авансно плаћање;

8) шифру и/или назив добра, односно услуге за сваку ставку са електронске фактуре и количину и јединицу мере за испоручена добра, односно обим пружених услуга за сваку ставку са електронске фактуре;

9) вредност за сваку ставку са електронске фактуре;

10) укупан износ електронске фактуре;

11) износ авансних плаћања, уколико је било авансних плаћања која су се односила на једну или више ставки са електронске фактуре.

Члан 4.

Уколико електронска фактура представља документ о смањењу, односно повећању накнаде, као тип документа који се нужно везује за једну или више других електронских фактура, оваква електронска фактура обавезно садржи:

1) назив, адресу и порески идентификациони број издаваоца уколико је издавалац правно лице, односно обвезник пореза на приходе од самосталне делатности у смислу закона којим се уређује порез на доходак грађана, у складу са ажурним подацима из одговарајућег регистра;

2) назив, адресу и порески идентификациони број примаоца уколико је прималац правно лице, односно обвезник пореза на приходе од самосталне делатности у смислу закона којим се уређује порез на доходак грађана, у складу са ажурним подацима из одговарајућег регистра;

3) редни број и датум документа о смањењу, односно повећању накнаде;

4) износу за који је смањена, односно повећана накнада;

5) број електронске фактуре за извршени промет добара и услуга, односно датум почетка и датум завршетка временског периода у којем су издате електронске фактуре за извршени промет добара и услуга, у случају да се измена врши за све електронске фактуре издате у том периоду.

**Члан 5.\***

**Издавалац у систему електронских фактура сторнира електронску фактуру која није требало да буде издата или је погрешно издата.\***

\*Службени гласник РС, број 46/2022

Члан 6.

Поред података из чл. 3, 4. и 5. овог правилника, електронска фактура може садржати и друге податке које захтевају прописи којима се уређује порез на додату вредност или други прописи којима се уређује издавање одређених врста фактура, као и друге податке који су од значаја за издаваоца, примаоца или друге заинтересоване стране.

Поред података из става 1. овог члана, издаваоци електронских фактура уз њих могу приложити и пратећу и другу документацију која је од значаја за издаваоца, примаоца или друге заинтересоване стране (нпр. привремене ситуације).

Члан 7.

Обрачун пореза на додату вредност из члана 4. ст. 1. и 4. Закона обавезно садржи податке подељене по свакој пореској обавези која је настала у датом пореском периоду, у смислу закона којим се уређује порез на додату вредност, а који укључују:

1) кратак опис извршеног промета или другог основа настанка сваке пореске обавезе у датом пореском периоду;

2) износе основице пореза на додату вредност у динарима;

3) применљиве пореске стопе пореза на додату вредност;

4) износе пореза на додату вредност који је обрачунат на основицу у динарима.

Уз обрачун пореза на додату вредност из става 1. овог члана може се доставити и број интерног рачуна или сличан документ који садржи више детаља о основу за обрачун пореза на додату вредност.

Подаци из ст. 1. и 2. овог члана одвојено се достављају за сваки појединачни обрачун пореза на додату вредност из члана 4. ст. 1. и 4. Закона.

Члан 8.

Обрачун пореза на додату вредност из члана 4. став 2. Закона обавезно садржи збирно податке за све пореске обавезе које су настале у датом пореском периоду, у смислу закона којим се уређује порез на додату вредност, а који укључују:

1) кратак опис извршеног промета или другог основа настанка сваке пореске обавезе у датом пореском периоду;

2) износе основице пореза на додату вредност у динарима;

3) применљиве пореске стопе пореза на додату вредност;

4) износе пореза на додату вредност који је обрачунат на основицу у динарима.

**Члан 8а\***

**Обрачун пореза на додату вредност из члана 4. став 2. Закона обвезник евидентирања обрачуна коригује у систему електронских фактура у случају када је обрачун пореза на додату вредност погрешно евидентиран.\***

**Обрачун пореза на додату вредност из члана 4. став 2. Закона обвезник евидентирања обрачуна поништава у систему електронских фактура у случају када обрачун пореза на додату вредност није требало да буде евидентиран.\***

\*Службени гласник РС, број 46/2022

Члан 9.

Начин електронског евидентирања**, кориговања, односно поништавања\*** обрачуна пореза на додату вредност из **чл. 7, 8. и 8а\*** овог правилника врши се у складу са интерним техничким упутством.

\*Службени гласник РС, број 46/2022

Члан 10.

Српски стандард електронског фактурисања, (SRPS EN 16931-1:2019/A2:2020) у смислу члана 6. став 1. Закона је заснован на европском стандарду електронског фактурисања (EN 16931-1:2017+A1:2019/AC:2020) који је хармонизован са директивом Европске уније бр. 2014/55/ЕУ од 16. априла 2014. године о електронском фактурисању у јавним набавкама и подразумевa формат фактура заснован на UBL (енг. UBL – Universal Business Language) структури, а утврђен од стране Института за стандардизацију Србије.

Појединости примене UBL структуре и осталих релевантних ставки српског стандарда електронског фактурисања врши се у складу са интерним техничким упутством.

Европски стандард електронског фактурисања утврђује Европски комитет за стандардизацију на захтев Европске комисије.

Члан 11.

Овај правилник ступа на снагу осмог дана од дана објављивања у „Службеном гласнику Републике Србије”, а примењује се од **1. фебруара 2022. године\***.

\*Службени гласник РС, број 132/2021

Број 110-00-341/2021-41

У Београду, 8. јула 2021. године

Министар,

**Синиша Мали,** с.р.

**ОДРЕДБЕ КОЈЕ НИСУ УНЕТЕ У "ПРЕЧИШЋЕН ТЕКСТ" ПРАВИЛНИКА**

*Правилник о изменама Правилника о елементима електронске фактуре, форми и начину доставе пратеће и друге документације кроз систем електронских фактура, начину и поступку електронског евидентирања обрачуна пореза на додату вредност у систему електронских фактура и начину примене стандарда електронског фактурисања: "Службени гласник РС", број 132/2021-115*

**Члан 3.**

**Овај правилник ступа на снагу наредног дана од дана објављивања у „Службеном гласнику Републике Србије”.**